

A határozati javaslat elfogadásához

egyszerű többség szükséges, 

az előterjesztés nyilvános ülésen tárgyalható! 

45. számú előterjesztés
Alsónyék Község Önkormányzat Képviselő-testületének 2025. május 27-én 

8.30 órakor megtartandó ülésére

a Bátaszéki Mikrotérségi Óvoda, Bölcsőde és Konyha főigazgatói megbízásának véleményezése
	Előterjesztő:  Molnár István János polgármester
Készítette: Takaróné dr. Mihó Beatrix kirendeltségvezető
Törvényességi ellenőrzést végezte: Dr. Firle-Paksi Anna aljegyző



Tisztelt Képviselő-testület!

A Mikrotérségi Óvoda és Bölcsőde Intézmény-fenntartó Társulás (továbbiakban: Társulás) társulási megállapodása szerint az Óvodát – egyszemélyi felelősként –a főigazgató vezeti. A főigazgatót pályázat útján, határozott időre a Társulási Tanács bízza meg az Önkormányzatok képviselő-testületei véleményének előzetes kikérésével. A főigazgató köznevelési foglalkoztatotti jogviszonyban foglalkoztatott, aki felett az egyéb munkáltatói jogokat is a Társulási Tanács elnöke gyakorolja.  

A Bátaszéki Mikrotérségi Óvoda, Bölcsőde és Konyha jelenlegi vezetőjét, Simon Csabánét, a Társulás Társulási Tanácsa bízta meg a 7/2020. (V.29.) TT határozatával az intézmény vezetésével 2020. augusztus 1-jétől 2025. július 31-ig terjedő időtartamra.

A Társulási Tanács 6/2025. (IV.15.) TT határozatával hagyta jóvá a pályázati felhívást, melynek kiírása megtörtént, a pályázatok beadási határideje 2025. május 20. volt.

Határidőben 1 pályázat érkezett. A beérkezett pályázat a képviselők részére kiküldésre került.
A pályázat kiírására vonatkozó rendelkezések:

A pedagógusok új életpályájáról szóló 2023. évi LII. törvény (a továbbiakban: Púétv.) 37. §-a alapján igazgatói megbízás nyilvános pályázat alapján adható, kivéve az egyházi és magán fenntartású köznevelési intézmény igazgatóját. Ettől eltérően, a második igazgatói ciklus esetén a pályázat mellőzhető, ha az igazgató ismételt megbízásával a fenntartó és a nevelőtestület egyetért. Pályázat kiírása esetén csak olyan személyt lehet kinevezni, aki a pályázaton részt vett, a pályázati feltételeknek megfelelt és vele szemben kizárási ok nem áll fenn. A pályázatot a köznevelési foglalkoztatotti jogviszony létesítésével összefüggő munkáltatói jogkör gyakorlója írja ki.
A pályázatok elbírálására vonatkozó előírások:

A pedagógusok új életpályájáról szóló 2023. évi LII. törvény végrehajtásáról szóló 401/2023. (VIII. 30.) Korm. rendelet 4. § (8)-(10) bekezdése szerint:

„(8) A kinevezési, megbízási jogkör gyakorlója a pályázati határidő lejártát követő harminc, vagy – ha az elbírálásra váró pályázatok száma a huszonötöt eléri – hatvan napon belül köteles elbírálni a benyújtott pályázatokat. A (6) bekezdés b) pontja esetében a pályázatokat a közgyűlés vagy a képviselő-testület részére a benyújtási határidő lejártát követő harmincadik, illetve hatvanadik napot követő első testületi ülésre be kell nyújtani.

(9) Az igazgatói, főigazgatói pályázatoknál az oktatási központ vezetője és a tankerületi központ vezetője az eljárás jogszerűségéről szóló nyilatkozatát, és – több pályázó esetén – a pályázatok rangsoráról kialakított indokolt javaslatát megküldi a miniszternek.

(10) A benyújtott pályázat tartalma – törvény eltérő rendelkezése hiányában – csak a pályázó beleegyezésével közölhető harmadik személlyel. Sikertelen pályázat esetén a pályázó részére a pályázati anyagot vissza kell juttatni. Ha a pályázó az általa benyújtott, személyes adatokat tartalmazó adathordozót a pályázat elbírálási határidejétől számított kilencven napon belül nem veszi át, a pályáztató azt megsemmisíti, és a személyes adatokat törli.”

A nemzeti köznevelésről szóló 2011. évi CXC. törvény 84. § (9) bekezdés c) pontja szerint, ha a nevelési-oktatási intézmény alapító okirata, szakmai alapdokumentuma tartalmazza a nemzetiségi nevelési-oktatási feladat ellátását, feltéve, hogy e feladatot az intézmény ténylegesen ellátja, akkor a települési önkormányzat az intézmény vezetőjének megbízásával összefüggő döntéséhez, véleményéhez beszerzi az érintett települési nemzetiségi önkormányzat egyetértését. 

A társulási megállapodás III./4.) pont 4.1. alpontja alapján az igazgatót pályázat útján, határozott időre a Társulási Tanács bízza meg az Önkormányzatok képviselő-testületei véleményének előzetes kikérésével.
A fent leírtakra tekintettel kérjük a Tisztelt Képviselő-testületet a napirend megtárgyalására.
Határozati javaslat: 

Bátaszéki Mikrotérségi Óvoda, Bölcsőde és Konyha főigazgatói megbízásának véleményezésére
Alsónyék Község Önkormányzatának Képviselő-testülete – figyelemmel a pedagógusok új életpályájáról szóló 2023. évi LII. törvény végrehajtásáról szóló 401/2023. (VIII. 30.) Korm. rendelet 4. § (8) bekezdésére foglaltakra, a Mikrotérségi Óvoda és Bölcsőde Intézmény-fenntartó Társulás (továbbiakban: Társulás) társulási megállapodásának III./4.) pont 4.1. alpontjába kapott hatáskörében eljárva - javasolja a Társulás Társulási Tanácsának, hogy a Bátaszéki Mikrotérségi Óvoda, Bölcsőde és Konyha főigazgatói feladatainak ellátásával
Simon Csabáné
(sz: …………..., anyja neve: ……………..)

……………………………………… szám alatti lakost,

2025. augusztus 1. napjától 2030. július 31. napjáig 

bízza meg.

Határidő: 2025. augusztus 1.
Felelős: dr. Firle-Paksi Anna aljegyző

  (a határozat megküldéséért)
Határozatról értesül: MOB Társulási Tanács elnök
irattár


